***6-րդ, 7-րդ և 8-րդ հարթակներ* Պատմություն**

 **3-րդ շաբաթ**

***Երվանդունիներ***

Նախորդ դասին սովորեցինք՝

* **Ուրարտուն** կամ **Վանը** Հայկական լեռնաշխարհի առաջին թագավորությունն է եղել։
* Այն հիմնել է **Արամե** թագավորը՝ Քրիստոսից շատ տարիներ առաջ։
* **Մենուա** թագավորը հզորացրել է երկիրը։
* **Արգիշտի** թագավորը հիմնել **Էրեբունի (***Երևան***)** քաղաքը։
* Ուրարտուի մայրաքաղաքը եղել է **Վանը**։
* Նրա հիմնական թշնամին եղել է  **Ասորեստանը։**



Քրիստոսից առաջ 7-րդ դարի վերջերին Վանի թագավորությունը թուլացավ և անկում ապրեց։ Առաջացան մի շարք իշխանություններ, որոնց մեջ սկսեց առանձնանալ **Պարույրի** իշխանությունը։ Ըստ Մովսես Խորենացու՝ Պարույրը **Հայկ Նահապետի** սերունդներից էր։

Հայկական զորքերը՝ Բաբելոն և Մարաստան կոչվող երկրների հետ գրավեցին Ասորեստանը։ Հայ զորքերի ղեկավարը՝ **Պարույրը** ճանաչվեց որպես Հայաստանի թագավոր: Հաճախ Պարույր թագավորին անվանում էին **Պարույր Նահապետ** կամ **հայոց առաջին թագավոր։** Պարույրին հաջորդեց **Երվանդ Առաջին** թագավորը, որին անվանում էին **Երվանդ Սակավակյաց։**  Նրա անունով էլ թագավորությունը կոչվեց **Երվանդունիների թագավորություն**։ Հայաստանը կիսանկախ կարգավիճակ ուներ և հարկեր էր վճարում, սկզբում՝ Մարաստանին, այնուհետ՝ Պարսկաստանին։

Երվանդ Սակավակյացից հետո գահ բարձրացավ **Տիգրան Երվանդյանը։** Նա հզորացրեց Հայաստանը և դաշինք կնքեց Պարսից արքա Կյուրոսի II-ի հետ։ Նա Կյուրոսին աջակցում 1 Մարաստանի դեմ պայքարում։ Տիգրանի օրոք զարգացել են քաղաքներն ու առևտուրը։

Մի անգամ հայերն ու Պարսկաստանին հարկ վճարող այլ ժողովուրդներ ապստամբեցին պարսից թագավորության դեմ։ Երբ Պարսից արքան ճնշեց ապստամբությունը, նա մի արձանագրություն թողեց այս մասին, որտեղ Հայաստանը կոչվում է **Արմինա,** իսկ հայերը՝ **արմինացիներ**։ Այդ արձանագրությունը պահպանվել է ներկայիս Իրաք կոչվող երկրի տարածքում՝ Բիհիսթունի լեռան վրա։

Երվանդունիների թագավորության ժամանակ մայրաքաղաքը **Արմավիրն էր։** Ավելի ուշԵրվանդունիները Հայաստանի մայրաքաղաքն Արմավիրից փոխադրեցին Երվանդաշատ, քանի որ Արմավիրի կողքով անցնող Արաքս գետը փոխել էր հունը, և Արմավիրում ջրամատակարարման հետ կապված խնդիրներ էին ծագել։ ավելի ուշ՝ դարձավ **Երվանդաշատը**։

**Հարցեր ևառաջադրանքներ**

Դասանյութը սովորել սեփական խոսքերով վերարտադրել և պատասխանել հետևյալ հարցերին։

* **Ուրարտու** թագավորությունից հետո, ո՞ր թագավորությունը կազմավորվեց և ո՞ր թագավորի անունով կոչվեց։
* Ո՞ր պետություններն էին Երվանդունիների թագավորության հիմնական թշնամիները։ Ինչպե՞ս էին հայերն ապրում այդ ժամանակ։
* Ի՞նչ գիտես **Պարույր** թագավորի մասին։
* Ի՞նչ գիտես **Երվանդ Առաջին** թագավորի մասին։
* Ի՞նչ գիտես **Տիգրան Երվանդյան** թագավորի մասին։
* **Շարադրություն** – Ինքնուրույն ուսումնասիրիր և քո խոսքերով ներկայացրու ***Տիգրան և Աժդահակ*** ավանդազրույցը։
* Ո՞ր քաղաքն էր այդ ժամանակ մայրաքաղաքը։
* YouTube հարթակում գտեք և դիտեք «Երվանդուների թագավորություն» տեսանյութը հետևյալ հղումով՝

<https://www.youtube.com/watch?v=TNi969flJmE>

